Ντέμης Χασάμπης

Ο σερ Ντέμης Χασάμπης (αγγλ. Demis Hassabis, πλήρες βαπτιστικό όνομα Demosthenes / ΔημοσθένηςΟι άγνωστοι και εκκεντρικοί Ελληνες κροίσοι του ΛονδίνουΗ Τεχνητή Νοημοσύνη στη μάχη με τον κορονοϊό (Covid-19), γενν. 27 Ιουλίου 1976) είναι Βρετανός ερευνητής τεχνητής νοημοσύνης, νευροεπιστήμονας, σχεδιαστής ηλεκτρονικών παιχνιδιών, επιχειρηματίας, και κορυφαίος παίκτης του σκακιού και του γκο σε παγκόσμιο επίπεδο. Είναι ευρύτερα γνωστός ως ένας από τους ιδρυτές της εταιρείας DeepMind, η οποία μετέπειτα αγοράστηκε από την Google, όπου πλέον ο Χασάμπης εργάζεται. Για το έργο του έχει τιμηθεί έως τώρα με πλήθος βραβεύσεων., μεταξύ των οποίων το Βραβείο Νόμπελ Χημείας του 2024 για τις προβλέψεις του σχετικώς με τη δίπλωση των πρωτεϊνών με χρήση τεχνητής νοημοσύνης.

Βιογραφικό
 Νεαρή ηλικία 
Ο Χασάμπης γεννήθηκε στο Λονδίνο. Ο πατέρας του είναι ελληνοκυπριακής καταγωγής, ενώ η μητέρα του κινεζικής καταγωγής με προέλευση από τη Σιγκαπούρη. Μεγάλωσε στην περιοχή του Ηστ Φίντσλεϋ στο βόρειο Λονδίνο. Ήδη από την παιδική ηλικία ήταν εξαιρετικός σκακιστής, και κατείχε τον βαθμό του μαιτρ στην ηλικία των 13 ετών με βαθμολογία Έλο 2300, και παράλληλα υπήρξε ο αρχηγός πολλών αποστολών της εθνικής παίδων Αγγλίας στο σκάκι. Ολοκλήρωσε το σχολείο στην ηλικία των 16 ετών, και σύντομα έπειτα εργάστηκε ως προγραμματιστής παιχνιδιών στην εταιρεία Bullfrog Productions, στα παιχνίδια Syndicate και Theme Park. Κατόπιν απέκτησε το πτυχίο του στην επιστήμη υπολογιστών από το πανεπιστήμιο του Καίμπρητζ με διάκριση, και για την επόμενη δεκαετία συνέχισε να εργάζεται ως προγραμματιστής ηλεκτρονικών παιχνιδιών, αρχικά στην εταιρεία Lionhead Studios  στο παιχνίδι Black & White, και από το 1998 και έπειτα στην εταιρεία Elixir Studios την οποία ίδρυσε ο ίδιος. Το 2009 συνέχισε τις σπουδές του για διδακτορικό δίπλωμα στο Πανεπιστημιακό Κολέγιο Λονδίνου στην γνωσιακή νευροεπιστήμη, με θέμα έρευνας τους αλγόριθμους τεχνητής νοημοσύνης που μπορεί να προκύψουν από τις διαδικασίες του ανθρώπινου εγκεφάλου.

Σταδιοδρομία
Μετά την απόκτηση του διδακτορικού του, συνέχισε την έρευνα σχετικά με τη νευροεπιστήμη και τεχνητή νοημοσύνη ως επισκέπτης ακαδημαϊκός στο Τεχνολογικό Ινστιτούτο της Μασαχουσέτης και στο Πανεπιστήμιο Χάρβαρντ. Μια από τις πλέον σημαντικές δημοσιεύσεις που έκανε κατά το διάστημα αυτό ήταν η μελέτη στην οποία έδειξε πως οι ασθενείς με βλάβη στον ιππόκαμπο του εγκεφάλου, που προκαλεί αμνησία, δεν έχουν τη δυνατότητα να φαντασθούν τον εαυτό τους σε νέες εμπειρίες, κάτι που συνέδεσε τη δημιουργική διαδικασία της φαντασίας με την αναδημιουργική διαδικασία της επαναφοράς της επεισοδιακής μνήμης. Βάσει της μελέτης αυτής, καθώς και της συνεχίσεώς της σε σχέση με τη λειτουργική απεικόνιση μαγνητικού συντονισμού, ο Χασάμπης ανέπτυξε ένα νέο θεωρητικό μοντέλο της επεισοδιακής μνήμης ταυτοποιώντας την «κατασκευή σκηνικών» (παραγωγή και διατήρηση στη μνήμη μιας σύνθετης και συμπαγούς καταστάσεως) ως κεντρική διαδικασία η οποία βρίσκεται πίσω και από τη μνήμη και από τη φαντασία. Το έργο του αυτό έλαβε ευρεία κάλυψη από τα διεθνή ΜΜΕ και κατατάχθηκε ως μια από τις 10 πιο σημαντικές επιστημονικές ανακαλύψεις από το περιοδικό Science.

DeepMind

Το 2010 ο Χασάμπης μαζί με τους Σέιν Λεγκ και τον Μουσταφά Σουλεϊμάν συνίδρυσαν την εταιρεία DeepMind στο Λονδίνο. Ο Χασάμπης και ο Σουλεϊμάν ήταν φίλοι από την παιδική ηλικία, ενώ με τον Λεγκ γνωρίστηκε κατά την εποχή που έκανε το διδακτορικό του στο Πανεπιστημιακό Κολλέγιο του Λονδίνου. 

Το αντικείμενο της DeepMind ήταν η «επίλυση της νοημοσύνης» και κατόπιν η χρήση της νοημοσύνης για να «επιλύσει ότιδηποτε άλλο». Για τον σκοπό αυτό, η εταιρεία χρησιμοποιεί γνώσεις από τα πεδία της νευροεπιστήμης και της μηχανικής μαθήσεως μαζί με τις τελευταίες εξελίξεις στην υπολογιστή ισχύ, για την κατασκευή εξαιρετικά ισχυρών αλγορίθμων γενικού σκοπού, οι οποίοι θα οδηγήσουν στη δημιουργία τεχνητής γενικής νοημοσύνης.

Ο Χασάμπης προβλέπει πως η τεχνητή νοημοσύνη θα είναι μια από τις πλέον ωφέλιμες τεχνολογίες που έχουν υπάρξει ποτέ για την ανθρωπότητα, ωστόσο παραμένουν σημαντικά ηθικά ζητήματα.

Σημειώσεις

Παραπομπές

 Εξωτερικοί σύνδεσμοι 
  Αρχείο επιστημονικών δημοσιεύσεων - scholar.google.co.uk
  Google DeepMind founder Demis Hassabis: Three truths about AI, του Nick Heath, 24 Σεπ. 2018 - techrepublic.com
 Ο Κύπριος «υπερήρωας της τεχνητής νοημοσύνης», που πούλησε το πρόγραμμα του στην Google έναντι 450 εκατ. ευρώ. Ντέμης Χασάμπης, ο σπάνιος επιστήμονας - mixanitouxronou.com.cy
 Ντέμης Χασάμπης: Ο Ελληνοκύπριος που δίνει ευφυΐα στις μηχανές, 11 Μαρτίου 2016  - cnn.gr

Κατηγορία:Βρετανοί επιστήμονες υπολογιστών
Κατηγορία:Νευροεπιστήμονες
Κατηγορία:Προγραμματιστές βιντεοπαιχνιδιών
Κατηγορία:Άγγλοι ελληνικής καταγωγής
Κατηγορία:Βρετανοί σκακιστές
Κατηγορία:Βρετανοί νομπελίστες
Κατηγορία:Απόφοιτοι του Πανεπιστημιακού Κολλεγίου του Λονδίνου